ነዳጅ ድርጅት ያወጣውን የ644 ሚሊዮን ዶላር የነዳጅ ግዢ ጨረታ ቪቶል አሸነፈ
የኢትዮጵያ ነዳጅ አቅራቢ ድርጅት ለአንድ ዓመት እ.ኤ.አ 2016 (ከ2008 እስከ 2009 ዓ.ም.) የነዳጅ ምርቶች የሚያቀርብ ኩባንያ ለመምረጥ ያወጣውን የ644 ሚሊዮን ዶላር ጨረታ፣ ቪቶል የተሰኘ ዓለም አቀፍ የነዳጅ ኩባንያ አሸነፈ፡፡የኢትዮጵያ ነዳጅ አቅራቢ ድርጅት ከ90,000 እስከ 100,000 ሜትሪክ ቶን ቤንዚንና ከ800,000 እስከ 950,000 ሜትሪክ ቶን ናፍጣ ለመግዛት በቅርቡ ዓለም አቀፍ ጨረታ አውጥቶ ነበር፡፡ የድርጅቱ ዋና ሥራ አስፈጻሚ አቶ ታደሰ ኃይለ ማርያም ለሪፖርተር እንደገለጹት፣ በጨረታው አሥር ዓለም አቀፍ የነዳጅ ኩባንያዎች ተሳትፈዋል፡፡ የቴክኒክ ግምገማውን ዘጠኝ ኩባንያዎች እንዳለፉ የጠቀሱት አቶ ታደሰ፣ ድርጅቱ  ባካሄደው የፋይናንስ ግምገማ ቪቶል ዝቅተኛ ዋጋ በማቅረቡ አሸናፊ መሆኑን አስረድተዋል፡፡ቪቶል 850,000 ሜትሪክ ቶን ናፍጣና 95,000 ሜትሪክ ቶን ቤንዚን በ644 ሚሊዮን ዶላር ለማቅረብ ተስማምቷል፡፡ የኢትዮጵያ ነዳጅ አቅራቢ ድርጅትና ቪቶል የነዳጅ ግዢ ስምምነቱን ታኅሳስ 8 ቀን 2008 ዓ.ም. ፈርመዋል፡፡ቪቶል የነዳጅ ምርቶቹን የሚያቀርበው ከባህሬን ሲሆን፣ ኩባንያው ባለፈው ዓመት የነዳጅ ግዢ ጨረታውን በተመሳሳይ ማሸነፉን ለማወቅ ተችሏል፡፡ ኢትዮጵያ በዓመት ሁለት ሚሊዮን ሜትሪክ ቶን ናፍጣ፣ 288,000 ሜትሪክ ቶን ቤንዚንና 710,000 ሜትሪክ ቶን የአውሮፕላን ነዳጅ ትጠቀማለች፡፡ የኢትዮጵያ መንግሥት ከኩዌት መንግሥት ጋር በገባው ውል መሠረት የአገሪቱን የአውሮፕላን ነዳጅ ፍጆታ ሙሉ በሙሉ፣ ከናፍጣ ፍጆታ 60 በመቶውን ከኩዌት ፔትሮሊየም ኮርፖሬሽን ይሸምታል፡፡ ከአገሪቱ አጠቃላይ የቤንዚን ፍጆታ 85 በመቶ የሚሆነው የሚገዛው ከሱዳን ነው፡፡ የተቀረው የነዳጅ ፍጆታ የኢትዮጵያ ነዳጅ አቅራቢ ድርጅት በየዓመቱ በሚያወጣው ግልጽ ዓለም አቀፍ ጨረታ ዓለም አቀፍ የነዳጅ ኩባንያዎች ተጫርተው ያቀርባሉ፡፡የኩዌትና የሱዳን መንግሥታት ለኢትዮጵያ ባለሥልጣናት ባቀረቡት ጥያቄ መሠረት ለኢትዮጵያ የሚያቀርቡዋቸውን የነዳጅ ምርቶች መጠን እንደጨመሩ ከአቶ ታደሰ ማብራሪያ ለመረዳት ተችሏል፡፡ በመሆኑም ኩዌት 1.2 ሚሊዮን ሜትሪክ ቶን ናፍጣና 710,000 ሜትሪክ ቶን የአውሮፕላን ነዳጅ ታቀርባለች፡፡ሱዳን በበኩሏ 193,000 ሜትሪክ ቶን ቤንዚን ታቀርባለች፡፡ ቪቶል በገባው ውል መሠረት 850,000 ሜትሪክ ቶን ናፍጣ በ576 ሚሊዮን ዶላር፣ 95,000 ሜትሪክ ቶን ቤንዚን በ68 ሚሊዮን ዶላር ወጪ ያስረክባል፡፡በዓለም አቀፍ የነዳጅ ንግድ የሚታወቀው ቪቶል እ.ኤ.አ በ1996 አምስተርዳም ሆላንድ የተመሠተ ሲሆን፣ በተለያዩ አገሮች 40 ቅርንጫፍ ጽሕፈት ቤቶች አሉት፡፡ እ.ኤ.አ. በ2014 ዓመታዊ ሽያጩ 270 ቢሊዮን ዶላር ነበር፡፡አቶ ታደሰ የነዳጅ ግዢውን ከመንግሥታት መፈጸም ለአገር ጠቀሜታ እንዳለው ተናግረዋል፡፡ ‹‹ቢሳካልን መቶ በመቶ ከኩዌትና ከሱዳን መንግሥታት ብንገዛ ደስተኞች ነን፤›› ብለዋል፡፡የኢትዮጵያ የነዳጅ ፍጆታ ከአገሪቱ ፈጣን የኢኮኖሚ ዕድገት ጋር ተያይዞ ላለፉት ተከታታይ ዓመታት አሥር በመቶ በማደግ ላይ መሆኑን አቶ ታደሰ ገልጸዋል፡፡ በአሁኑ ወቅት በአጠቃላይ የአገሪቱ ዓመታዊ የነዳጅ ፍጆታ ሦስት ሚሊዮን ሜትሪክ ቶን የደረሰ ሲሆን፣ መንግሥት በዓመት ለነዳጅ ግዢ 2.8 ቢሊዮን ዶላር ወጪ ያደርጋል፡፡በቀን አንድ ሚሊዮን ሊትር ቤንዚን፣ 5.8 ሚሊዮን ሊትር ናፍጣና 1.8 ሚሊዮን ሊትር የአውሮፕላን ነዳጅ ጥቅም ላይ ይውላል፡፡ የኢትዮጵያ ነዳጅ አቅራቢ ድርጅት 360,000 ሜትሪክ ኪዩብ ነዳጅ የማጠራቀም አቅም ያላቸው 13 የነዳጅ ዴፖዎች በተለያዩ የአገሪቱ ክፍሎች አሉት፡፡ 